Sti dxi que nuu ru caadxi de ca binni que cherica nisa que.
Ne nanna ca ti canuá si bizuhuaa raqué,
ne laca nanna ca qué niné Jesús ca discípulu stiꞌ sínuque stubi ca ze caꞌ.
Oraque biiya cabe zuhuaa caadxi canuá de Tiberia gaxha de ra gudó cabe pan biluxe si bidii Señor diuxquixe Dios que.
Ne ora biꞌya cabe qué guinni Jesús raqué nin ca discípulu sti la?
biuu cabe ndaani ca canuá que,
ze cabe Capernaum ziyubi cabe Jesús.
Ne ora yendá cabe ra nuu be cherica nisa que la?
rabi cabe laabe:
―Maistru pora beedu raríꞌ.
Para na be:
―Nanna dxiꞌche cadi canayubi tu naa purti biiya tu milagru ni bine sínuque purti gudó to pan dede ra bidxá tu.
Cadi ucaa ique tu guni tu dxiiña para gapa tu endaró ni iquiiñe si tu ndaani guidxilayú riꞌ,
purti qué zandaa ni,
sínuque laucaa ique guni tu dxiiña sti Dios para gapa tu enda nabani ni qué zaluxe.
Naa nga Hombre Biseenda Dios ne naa udiee ni laatu,
purti ma ulí Dios naa gune ni.
Oraque na caꞌ:
―Ximodo guni du xhiiña Dios yaꞌ.
Para rabi be laacaꞌ:
―Ndi nga dxiiña na Dios guni tu:
guni cre tu ni biseenda be.
Bigueta na caꞌ:
―Xiñee qué uluíꞌ lu laadu ti seña xaibáꞌ para guni cre du lii.
Xi milagru ruꞌnuꞌ.
Dxi nuu ca bixhoze gola nu ndaani guiꞌxhi gudó ca pan ni rabi cabe maná que casi cá lu Xquiꞌchi Dios ra na:
“De ibáꞌ bidii be pan gudó caꞌ.”
Oraque rabi be laacaꞌ:
―Gabe caꞌ laatu,
cadi pan de ibáꞌ ngue bidii Moisés laatu,
sínuque Bixhoze nga cudii laatu ni dxandí pan de ibáꞌ.
Purti pan ni cudii Dios binni la?
nga ni biete de ibáꞌ,
ne rudii ni enda nabani binni guidxilayú.
Para na caꞌ:
―Cadi guiaana dxiu de udiiu pan ca laadu,
Señor.
Oraque rabi be laacaꞌ:
―Naa nga pan ni rudii enda nabani.
Tu gueeda ra nuaaꞌ,
qué ziuu dxi indaana,
ne tu guni cre naa,
qué ziuu dxi gati nisa.
Peru ma gudxe laatu neca ma biiya tu naa,
qué runi cre tu.
Irá cani udii Bixhoze naa zeeda ra nuaaꞌ,
ne tutiisi gueeda ra nuaaꞌ qué ziuu dxi iladxe laa.
Purti biete de ibáꞌ cadi para gune ni racaladxeꞌ,
sínuque para gune ni na ni biseenda naa.
Ne ni racalaꞌdxi be gune la?
cadi unite nin tobi de cani rudii be naa,
sínuque indisa laaca dxi iluxe guidxilayú.
Purti racalaꞌdxi be gapa irá ni guꞌya naa ne guni cre naa,
enda nabani ni qué zaluxe,
ne zandisa laaca dxi iluxe guidxilayú.
Oraque bizulú ca judíu caníꞌ ca laabe dxidxigá purti na be laabe nga pan ni biete de ibáꞌ.
Ne na caꞌ:
―Cadi xa ndi nga Jesús xiiñi José que.
Lácaxa qué runibiáꞌ nu bixhoze be ne jñaa be.
Ximodo na be de ibáꞌ biete be yaꞌ.
Para rabi be laacaꞌ:
―Cadi ma cuchaaga ruaa tu racá.
Biseenda Bixhoze naa,
ne iruti zanda gueeda ra nuaaꞌ,
pa qué cuidxi be laa.
Ne zandisa laa dxi iluxe guidxilayú.
Chiqué bicaa ca profeta:
“Zadxiña dxi guiene irá binni ni rusiidi Dios.”
Ngue runi yanna cada tobi ni guna diaga ne iziidi ni na Bixhoze la?
reeda ra nuaaꞌ.
Cadi purti nuu ru tu ma biiya laabe,
sínuque naa siaꞌ ma biiya laabe,
purti de ra nuu be bendaꞌ.
Ne gabe caꞌ laatu,
tu runi cre naa la?
ma napa enda nabani ni qué zaluxe,
purti naa nga pan ni rudii enda nabani.
Gudó ca bixhoze gola tu maná ndaani guiꞌxhiꞌ,
peru guti caꞌ.
Peru naa cuzeete pan ni riete de ibáꞌ ti irá tu go ni qué zati.
Naa nga pan ni biete de ibáꞌ.
Tu go ni la?
qué ziuu dxi gatiꞌ.
Ne pan ri nga cuerpu stinne ni chi udiee para ganda ibani binni guidxilayú.
Ucuaa yu né ca judíu ni uníꞌ be que,
na caꞌ:
―Ximodo udii hombre ri cuerpu sti idóꞌ no.
Para rabi be laacaꞌ:
―Gabe caꞌ laatu,
pa qué go to cuerpu sti Hombre Biseenda Dios ne qué gue tu rini sti la?
qué zapa di tu enda nabani.
Tu go cuerpu stinneꞌ ne gue rini stinne la?
ma napa enda nabani ni qué zaluxe,
ne zandisa laa dxi iluxe guidxilayú.
Purti cuerpu stinne nga ni dxandí naquiiñe go binni,
ne rini stinne nga ni dxandí naquiiñe gue cabe.
Tu go cuerpu stinne ne gue rini stinne la?
nuu ne naa tobi si,
ne laca zaqueca nuaa nia laa tobi si.
Nabani Bixhoze ni biseenda naa.
Naa laca nabane pur laabe,
ne zaqueca tu go cuerpu stinne laca zabani pur naa.
Nga nga pan ni biete de ibáꞌ.
Adxé nga pan ni gudó ca bixhoze gola tu ne guti caꞌ.
Peru tu go pan ni cuzeete ri la?
zapa enda nabani ni qué zaluxe.
Irá nga uníꞌ Jesús ra cusiidi ndaani yuꞌdu Capernaum.
Ora bina diaga cani canazá né laabe ni uníꞌ be que la?
na caadxi de laacaꞌ:
―Nabé naná ca diidxa cusiidi be ca.
Tuu ndi zanda icaa cani.
Peru nanna be xi caníꞌ ca discípulu stibe ra cuchaaga ruaa ca zaqué,
para rabi be laacaꞌ:
―Ñee,
bininá ca diidxa ca laatu la?
Xi niná tu pa ñuuya tu ziguiꞌba Hombre Biseenda Dios ra uyuu chiqué yaꞌ.
Pa qué gapa cuerpu stitu espíritu la?
qué riquiiñeꞌ,
purti espíritu nga rudii enda nabani laatu.
Ca diidxa ni huayué nia laatu ca la?
espíritu cani,
ne zudii cani laatu enda nabani ni qué zaluxe.
Peru nuu caadxi de laatu qué runi cre.
Uníꞌ be zaqué,
purti dede dxi bizulú uzá né ca laabe maca nanna be uná nga ni qué zuni cre laabe,
ne tu chi utoo laabe.
Ne laca na be rabi be laacaꞌ:
―Nga runi ma gudxe laatu,
iruti zanda gueeda ra nuaa pa qué uchiña Bixhoze laa.
Ne dede dxi que bigueta stale de cani canazá né laabe que,
ma qué ninanda ru ca laabe.
Para rabi be doce discípulu stibe que:
―Laga laatu yaꞌ,
laca zabigueta tu la?
Oraque na Simón Pedru rabi laabe:
―Tu ru ra nuu ñuu du yaꞌ,
Señor.
Lii siouꞌ nga ruiꞌ neu laadu ni rudii enda nabani ni qué zaluxe.
Ma runi cre du ne ma nanna dxichi du lii nga Cristu Xiiñi Dios ni nabani.
Para rabi be laacaꞌ:
―Ñee cadi naa ulié idubi doce tu,
ne tobi de laatu sti binidxaba la?
Rarí cuzeete be Judas Iscariote,
xiiñi Simón,
purti laa nga chi utoo laabe,
ne laa zeeda lade doce que.